钦定古今图书集成/明伦汇编/官常典/第401卷 > 林材
## 钦定古今图书集成/明伦汇编/官常典/第401卷 > 林材

按《明外史》本传：“材字谨任，福之闽县人。万历十一年
进士。授舒城知县。擢工科给事中。吏部推郑洛戎政
尚书，起张九一贵州巡抚。材极言两人不当用，九一
遂罢。王锡爵赴召，材疏论，并及赵志皋、张位。再请建
储豫教，又争三王并封之谬。屡迁吏科都给事中，劾
罢南京尚书郝杰、徐元泰。经略宋应昌惑沈惟敬，
力”请封贡。材乞斩应昌，惟敬不报。志皋位拟旨失当，
材抗疏驳之。二十二年夏六月，西华门灾，材偕同官
上言，切指时政缺失。帝愠甚，以方修省，不罪。吏部推
顾养谨总理河道，材论止之。兵部将大叙平壤功，材
力诋石星罔上，星乃不敢滥叙。其冬，复率同官言“成
宪不当为祭酒，冯梦祯不当为詹事，刘元震、不当为
吏部侍郎。”帝积前憾，言材屡借言事诬谤大臣，今复
暗伤善类。乃贬三官，馀停俸一岁。会御史崔景荣等
论救，再贬程乡典史。材遂归里不出。光宗即位，始起
尚宝丞，再迁太仆少卿。还朝未几，即乞归。天启中，起
南京通政使，卒。崇祯初，赠右都御史。